《登丹景山》
清代·戢澍铭

群峰争蔽空，一山天外立。苍翠割鸿蒙，阴阳判朝夕。

盘空鸟道悬，壁立人面逼。回环旋螺纹，崎岖越鸡帻。

头触前人尻，足抵后人额。宛转及层巅，兰若露林隙。

我自后院游，缒幽探古迹。老干耸崖端，根迸石壁裂。

遥望锦官城，迷离烟雾隔。仰盼云霄间，帝座通呼吸。

引手排天阊，星斗近可摘。怀古意茫茫，感慨盈胸臆。

倚栏自低回，西风吹瑟瑟。

作者简介：戢澍铭（1836—1908），字朴斋，四川简阳县人。居家读书，有《松石斋诗钞》。